b'\n_START_ARTICLE_\nAndrej Blatnik\n_START_SECTION_\n\xc5\xbdivljenjepis\n_START_PARAGRAPH_\nNa Filozofski fakulteti v Ljubljani je \xc5\xa1tudiral primerjalno knji\xc5\xbeevnost, sociologijo kulture in ameri\xc5\xa1ko knji\xc5\xbeevnost. Na FDV v Ljubljani je doktoriral iz komunikologije. Pet let je deloval kot svobodni umetnik, urejal je  leposlovno revijo Literatura ter bil med leti 1991 in 2009 zaposlen kot urednik pri Cankarjevi zalo\xc5\xbebi. Na Oddelku za bibliotekarstvo, informacijsko znanost in knjigarstvo Filozofske fakultete v Ljubljani je od 2009 zaposlen kot izredni profesor za predmete Osnove knjigarstva, Formati in nosilci knji\xc5\xbenih vsebin in Uredni\xc5\xa1ke tehnike ter izbirna predmeta Knji\xc5\xbene vsebine v popularni kulturi in Knji\xc5\xbeevnost za bibliotekarje in zalo\xc5\xbenike.\n_START_SECTION_\nLiterarno delo\n_START_PARAGRAPH_\nObjavil je tri romane, Plamenice in solze (1987), Tao ljubezni (1996) in Spremeni me (2008), \xc5\xa1est knjig kratkih zgodb, \xc5\xa0opki za Adama venijo (1983), Biografije brezimenih (1989), Menjave ko\xc5\xbe (1990), Zakon \xc5\xbeelje (2000), Saj razume\xc5\xa1? (2009) in Ugrizi (2018), \xc5\xa1tudijo o sodobni ameri\xc5\xa1ki prozi Labirinti iz papirja: \xc5\xa1toparski vodnik po ameri\xc5\xa1ki metafikciji in njeni okolici (1994), zbirko kulturni\xc5\xa1kih komentarjev Gledanje \xc4\x8dez ramo (1996), razmi\xc5\xa1ljanja o knji\xc5\xbeevnosti v digitalnem \xc4\x8dasu Neonski pe\xc4\x8dati (2005), u\xc4\x8dbenik Pisanje kratke zgodbe (2010) in knjigo o dogajanjih v zalo\xc5\xbeni\xc5\xa1tvu Izdati in obstati (2018)._NEWLINE_Napisal je ve\xc4\x8d radijskih iger in prevedel nekaj knjig iz angle\xc5\xa1\xc4\x8dine (predvsem ameri\xc5\xa1ke avtorje, kot so Ana\xc3\xafs Nin, Stephen King, Sylvia Plath in Paul Bowles). Je dobitnik nagrade Zlata ptica (1984), \xc5\xbdupan\xc4\x8di\xc4\x8deve nagrade (1991), nagrade Pre\xc5\xa1ernovega sklada (2002) in ruske nagrade Jugra za najbolj\xc5\xa1o knjigo kratkih zgodb, napisano v slovanskih jezikih in prevedeno v ru\xc5\xa1\xc4\x8dino v letu 2015. _NEWLINE_Njegove kratke zgodbe so bile objavljene v \xc5\xa1tevilnih tujih literarnih revijah, pa tudi v mnogih evropskih in ameri\xc5\xa1kih antologijah. Njegove knjige so prevedene v vrsto svetovnih jezikov: Menjave ko\xc5\xbe v \xc5\xa1pan\xc5\xa1\xc4\x8dino (Cambios de piel, Libertarias/Prodhufi, Madrid, 1997), hrva\xc5\xa1\xc4\x8dino (Promjene ko\xc5\xbea, Durieux, Zagreb 1998), angle\xc5\xa1\xc4\x8dino (Skinswaps, Northwestern University Press, Evanston 1998), \xc4\x8de\xc5\xa1\xc4\x8dino (Promeny ku\xc5\xbe\xc3\xad, Periplum, Olomouc 2002), mad\xc5\xbear\xc5\xa1\xc4\x8dino (B\xc3\xb6r, Jak, Budimpe\xc5\xa1ta 2002), tur\xc5\xa1\xc4\x8dino (Deri Degisimi, Pupa Yayinlari, Istanbul 2008) in nem\xc5\xa1\xc4\x8dino (Der Tag, an dem Tito starb, Folio, Dunaj 2005), Tao ljubezni v hrva\xc5\xa1\xc4\x8dino (Tao ljubavi, Meandar, Zagreb 1998) in slova\xc5\xa1\xc4\x8dino (Tao lasky, F.R. & G., Bratislava 2000), Labirinti iz papirja v hrva\xc5\xa1\xc4\x8dino (Papirnati labirinti, Hena-Com, Zagreb, 2001), Zakon \xc5\xbeelje v nem\xc5\xa1\xc4\x8dino (Das Gesetz der Leere, Folio, Dunaj 2001), hrva\xc5\xa1\xc4\x8dino (Zakon \xc5\xbeelje, Meandar, Zagreb 2002), \xc4\x8de\xc5\xa1\xc4\x8dino (Zakon Touhy, Periplum, Olomouc 2004), franco\xc5\xa1\xc4\x8dino (La Loi du Desir, AlterEdit, Pariz 2005), tur\xc5\xa1\xc4\x8dino (Arzu Yasas\xc4\xb1, Pupa Yayinlari, Istanbul 2009), makedon\xc5\xa1\xc4\x8dino  (Zakonot na \xc5\xbeelbata, Magor, Skopje 2005), \xc5\xa1pan\xc5\xa1\xc4\x8dino (La ley del deseo, Baile del sol, Tegueste 2010) in angle\xc5\xa1\xc4\x8dino (Law of Desire, Dalkey Archive, Champaign / London / Dublin 2014). \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 _NEWLINE_Roman Spremeni me je iz\xc5\xa1el v nem\xc5\xa1\xc4\x8dini (Andere mich,\xc2\xa0Folio, Dunaj 2009), hrva\xc5\xa1\xc4\x8dini (Promijeni me, Novi Liber, Zagreb 2010), italijan\xc5\xa1\xc4\x8dini (Cambiami, Atmosphere Libri, Rim 2014), makedon\xc5\xa1\xc4\x8dini (Izmeni me, Matica makedonska, Skopje 2015) in srb\xc5\xa1\xc4\x8dini (Promeni me, Geopoetika, Beograd 2019), Saj razume\xc5\xa1 pa v angle\xc5\xa1\xc4\x8dini (You Do Understand, Dalkey Archive, 2010), hrva\xc5\xa1\xc4\x8dini (Razumije\xc5\xa1, ne?, Cekape, Zagreb 2012), makedon\xc5\xa1\xc4\x8dini (Razbira\xc5\xa1, neli?, Euro-Balkan, Skopje 2013), ru\xc5\xa1\xc4\x8dini (\xd0\xa2\xd1\x8b \xd0\xb2\xd0\xb5\xd0\xb4\xd1\x8c \xd0\xbf\xd0\xbe\xd0\xbd\xd0\xb8\xd0\xbc\xd0\xb0\xd0\xb5\xd1\x88\xd1\x8c?, Rudomino / Lingvistika, Moskva 2015), italijan\xc5\xa1\xc4\x8dini (Capisci, vero?, Atmosphere Libri, Rim 2015), tur\xc5\xa1\xc4\x8dini (Anl\xc4\xb1yorsun de\xc4\x9fil mi?, Dedalus Kitap, Istanbul 2016) in srb\xc5\xa1\xc4\x8dini (Kapira\xc5\xa1?, Geopoetika, Beograd 2017). Pisanje kratke proze je bilo prevedeno v hrva\xc5\xa1\xc4\x8dino (Pisanje kratke pri\xc4\x8de, Cekape, Zagreb 2011) in makedon\xc5\xa1\xc4\x8dino (Pi\xc5\xa1uvanje kratki raskazi, Ikona, Skopje 2015)._NEWLINE_Andrej Blatnik se je udele\xc5\xbeil mednarodnega pisateljskega programa na Univerzi v Iowi leta 1993, bil gost centra za tuje pisatelje na Old Dominion University v Norfolku leta 1995 in pisateljske kolonije Ledig House leta 1998. Dobil je ve\xc4\x8d tujih \xc5\xa1tipendij, med njimi tudi Fulbrightovo \xc5\xa1tipendijo. Nastopil je na vrsti najpomembnej\xc5\xa1ih svetovnih literarnih festivalov, med njimi na PEN World Voices v New Yorku, Toronto International Festival of Authors v Kanadi in Jaipur Literature Festival v Indiji.'